Kumbi Khumbu Laku Chiuta Ndakuti Wuli?
Chiuta wakhumba kuti tizije mwachimangu ndipuso mwalikondwa kwamuyaya mu paradayisu pacharu chapasi.
Panyaki mungajifumba kuti: ‘Kumbi venivi vingachitika nadi?’ Bayibolu likamba kuti, Ufumu waku Chiuta ndiwu uchitisengi kuti ivi vichitiki, ndipu ndi khumbu laki kuti ŵanthu wosi asambiri vakukwaskana ndi Ufumu wenuwu ndipuso vo wakhumba kuzitichitiya.—Sumu 37:11, 29; Yesaya 9:7.
Chiuta wakhumba kuti tiyanduwi.
Nge po Ada achanju akhumbiya kuti ŵana ŵawu vinthu viŵayende umampha, ausefwi akuchanya akhumba kuti tizije ndi umoyu walikondwa kwamuyaya. (Yesaya 48:17, 18) Iyu wakulayizga kuti munthu yo ‘wachita khumbu laku Chiuta, wajaririyengi muyaya.’—1 Yohane 2:17.
Chiuta wakhumba kuti tiyendengi mu nthowa zaki.
Bayibolu likamba kuti Mulengi widu wakhumba kuti “watisambizi nthowa zaki” ndi chilatu chakuti ‘tiyendengi mu nthowa zaki.’ (Yesaya 2:2, 3) Iyu wanozga kuti ‘ŵanthu wo aziŵika ndi zina laki’ aziŵikiski khumbu laki pacharu chosi chapasi.—Machitidu 15:14.
Chiuta wakhumba kuti timusopengi mwakukoliyana.
M’malu mwakuti ŵanthu agaŵikani, kusopa kwauneneska kutiŵachitiska kuti ayanjanengi kutuliya pasi pa mtima. (Yohane 13:35) Kumbi mbayani wo asambiza ŵanthu mazuŵa nganu kuti ateŵetiyengi Chiuta mwakukoliyana? Titikupemphani kuti musaniyi kwamuka mu kabuku kenaka.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn